Fiduċja kbira f'Alla Ta' David Il-Mulej id-dawl u s-salvazzjoni tiegħi; minn min għandi nibża'? Il-Mulej hu l-kenn tiegħi; quddiem min għandi nitwerwer? Meta jqumu għalija l-ħżiena, biex jaħtfuni u jikluni, dawk li għandhom għalija, l-għedewwa tiegħi, huma jitfixklu u jaqgħu. Imqar jekk eżerċtu jqum għalija, xejn ma tibża' qalbi; imqar jekk gwerra tqum kontrija, jiena nibqa' qalbi qawwija. Ħaġa waħda tlabt lill-Mulej, ħaġa waħda nfittex: li ngħammar f'dar il-Mulej tul il-jiem kollha ta' ħajti; biex nitgħaxxaq bil-ħlewwa tal-Mulej jien u nħares lejn it-tempju tiegħu. Għax hu jaħbini fl-għarix tiegħu meta nsib ruħi fil-għawġ; jistorni fis-satra ta' daru, fuq blata fl-għoli jqegħedni. U issa tintrefa' rasi fuq l-għedewwa ta' madwari. U jien noffri fit-tempju tiegħu sagrifiċċju b'għajjat ta' ferħ. Ngħanni u nfaħħar il-Mulej! Isma', Mulej, leħen l-għajta tiegħi, ħenn għalija u weġibni. "Ejja," għedt f'qalbi, "fittex 'il wiċċu "; jien wiċċek infittex, Mulej. La taħbix wiċċek minni, la twarrabx bl-herra l-qaddej tiegħek. Inti l-għajnuna tiegħi; tħallinix u titlaqnix, Alla tas-salvazzjoni tiegħi. Għalkemm telquni missieri u ommi, il-Mulej jilqagħni għandu. Urini, Mulej, it-triq tiegħek, mexxini minn mogħdija dritta minħabba l-għedewwa tiegħi. Titlaqnix għax-xewqa tal-għedewwa tiegħi; għaliex xhieda qarrieqa qamu kontrija, li l-qerq jarmu man-nifs tagħhom. Nemmen li għad nara t-tjieba tal-Mulej f'art il-ħajjin . Ittama fil-Mulej, żomm sħiħ u qawwi qalbek; ittama fil-Mulej.